टटका खबर, शुक, 13 अप्रेल 2012
April 13, 2012
आजु सतुआन ह. हर साल चौदह अप्रेल के पड़े वाला सतुआन अबकी तेरह तारीख के पड़ल बा.
शिक्षा रोजगार
सुप्रीम कोर्ट बियफे का दिने अपना फैसला में शिक्षा के अधिकार कानून के संवैधानिक रूप से सही ठहरवलसि. कहलसि कि ओहु स्कूलन के गरीब छात्रन खातिर पचीस फीसदी सीट देबे के पड़ी जेकरा सरकार से कवनो सहायता नइखे मिलत. बाकिर अल्पसंख्यकन के स्कूलन के एह दायरा से बाहर रखलसि कोर्ट.
अखिलेश सरकार अपना जिलाधिकारियन के कहले बिया कि बेरोजगारन से काम लेबे के व्यवस्था कइल जाव काहे कि ओह लोग के एक हजार रुपिया बेरोजगारी भत्ता देबे के बा आ ओकरा बदले कुछ काम ले लिहल ठीक रही.
उत्तर प्रदेश
विधानसभा अध्यक्ष पद खातिर इटावा से सपा विधायक माता प्रसाद पाण्डेय परचा दाखिल करे वाला अकेला आदमी बाड़न एहसे एह सीट पर उनुकर निर्विरोध चुनाव तय हो गइल बा. आजु शुक का दिने एकर औपचारिक एलान कर दिहल जाई.
विधानपरिषद के तेरह सीट पर होखे वाला चुनाव खातिर आजु पाँच जने आपन परचा दाखिल कइलें. बसपा तीन गो सीट पर आपन उम्मीदवार दिहले बिया जबकि ओकरा तिसरक सीट जीते खातिर सात गो वोट के जरूरत पड़ी.
जौनपुर:में एगो रंगदार राहुल सि्ह राजपूत के ओकरा गिरोह के पाँच गो सदस्यब का साथे बुध का रात गिरफ्तार कर लिहल गइल.
गोरखपुर के कैंट इलाका से बुध का रात एगो बोलेरो चोरा के भागत तीन गो बदमाशन के पुलिस गिरफ्तार कर लिहलसि. एह में एगो दारोगा के बेटो शामिल रहुवे.
करोड़ों रुपिया के आवंटन पड़ल रहला का बावजूद गोरखपुर मेडिकल कॉलेज में जरूरी उपकरण नइखे खरीदा पावत काहे कि अधिकारियन के ना अइला का चलते टेंडर प्रक्रिया के काम आगा नइखे बढ़ पावत.
देवरिया के गुड़री, डीघवा आ मदरा पाली के सुखारी टोला सिवान पर बियफे का दिने हाई टेंशन तार गिरला से चार एकड़ गेंहू के फसल राख हो गइल.
बिहार
बिहार विधान परिषद के शताब्दी समारोह के समापन करत उपराष्ट्रपति हामिद अंसारी पटना में चिंता जतवलें कि देश में हर साल विधानसभा आ परिषद के बैठकन के गिनिती घटले जात बा. एह मौका पर नीतीश कुमार कहलें कि बिहार विधानपरिषद में छह गो सीट अउरी बढ़ावे के प्रक्रिया शुरू कर दिहल गइल बा.
कैमूर जिला के कुदरा इलाका के कैथिया गाँव का नियरा बियफे का दिने एगो सड़क दुर्घटना में चार लोग के मौत हो गइल जब ऊ लोग ट्रक का चपेटा में आ गइल.
बुध रात कई जगहा आइल आंधी पानी से आम के फसल आ खेत में खड़ा गेंहू चना, मसूर, तिलहन वगैरह के फसल के भारी नुकसान भइल बा.
गोपालगंज के चर्चित संतोष अपहरण कांड में सिवान जिला से पप्पू सिंह नाम के एगो आरोपी के गिरफ्तार कर के जेल भेज दिहल गइल.
सिवान इंजीनियरिंग कॉलेज के विद्यार्थी इम्तिहान के कापी जाँचे में गड़बड़ी के आरोप लगावत बियफे का दिने कालेज के मुख्यद्वार पर ताला लगा के अनशन पर बइठ गइले.
सिवान जिला के गभीरार पंचायत के बीन टोलवा गांव में बियफे सबेरे लागल आग से तीस गो घर राख हो गइल.
सिवान के नौतन इलाका के मराछी चंवर से बियफे का दिने एगो अनजान नवही के लाश मिलल जवना का देह पर आ माथ पर गोली लागे के निशान बा.
रक्सौल जंक्शन से दिल्ली जाये वाली सत्याग्रह एक्सप्रेस ट्रेन 13 आ 14 अप्रैल के ना चली. दिल्ली से आवे वाली ट्रेन 14 आ 15 अप्रैल के ना चली…
आरा के सपना सिनेमा बाईपास रोड पर शेरे बिहार रामलखन सिंह यादव चौक सह स्मृति द्वार आ उनुका मूर्ति के शिलान्यास महापौर अवधेश यादव बियफे का दिने कइलन. एह मौका पर राजद विधायक राघवेन्द्र सिंह मौजूद रहले.
मढ़ौरा के देव बहुआरा में बियफे का दिबे हुँड़ार के दहशत बनल रहल जवन एक दिन पहिले एक आदमी के घवाहिल कर दिहले रहुवे. दिनभर ओह हुंड़ार के खोजल गइल बाकिर ऊ भेंटाइल ना.
छपरा में तीन गो लुटेरन के चौहत्तर हजार रुपिया का साथे गिरफ्तार कर लिहल गइल.
बक्सर के एमवी कालेज में रेड रिबन क्लब का ओर से रक्त दान शिविर लगावल गइल.
फुलवारी शरीफ में बनत “एम्स” के निर्माण पर नजर राखे खातिर पटना हाईकोर्ट तीन आदमी के एगो कमेटी बना दिहलस.
मिथिला विवि के कुलसचिव आ वित्त पदाधिकारी पर पटना हाई कोर्ट गिरफ्तारी वारंट जारी कर दिहलसि. एह लोग पर कोर्ट के अवमानना के आरोप बा.
देश
ओडिशा में इटली के अपहृत नागरिक पाओलो बोसुस्को के आजु नक्सली छोड़ दिहले सँ एकरा बदले ओडिशा सरकार नक्सलियन के अनेके फरमाइश पूरा कर दिहलसि.
गुजरात में आनंद जिला के एगो विशेष अदालत दंगा के एगो मामिला में अठारह लोग के उमिर कैद के सजा सुनवलसि आ सभका पर जुर्मानो लगा दिहलसि. पाँच जने के सात साल के जेल आ पौने चार हजार के लगभग जुर्माना लगावल गइल बा.
दुनिया
इरान के राष्ट्रपति कहलन कि उनुकर देश आपन परमाणु विकल्प ना छोड़ी. I
डायनाकुंडा त्राओर के माली के अंतरिम राष्ट्रपति बना दिहल गइल.
पाकिस्तान छब्बीस गो हिंदुस्तानी मछुआरन के रिहा कइलसि.
सूडान आजु दक्खिन सूडान पर हमला कर दिहलसि, भारत एह पर आपन चिंता जतवले बाॆ
बियफे का दिने मेक्सिको में ६.९ स्केल के भूकंप आइल.
बिजनेस
नयका पेंशन प्रणाली में अब अंशदाता पचास साल का उमिर में बा बीस साल के बाद योजना छोड़ सकीहें.
केन्द्र सरकार एयर इंडिया खातिर अगिला नौ साल में तीस हजार करोड़ रुपिया के निवेश योजना के मंजूरी दिहलसि. एहमें पौने सात हजार करोड़ रुपिया पूंजीगत सहायता का रूप में दिहल जाई.
मुंबई शेयर बाजार आजु १३३ अंक चढ़ि के बंद भइल. रुपिया डॉलर का मुकाबले सोलह पइसा कमजोर हो गइल.
खेल
बियफे का दिने भइल आईपीएल बीसबीसा मैच में चेन्नइ सुपर किंग्स रायल चैलेंजर्स बैंगलुरु के पाँच विकेट से हरा दिहलसि.
सुल्तान अजलान शाह कप हाकी टूर्नामेंट में भरत क्षेत्री भारत के कप्तान रहीहें.
bho_Deva lim_Latn bho_Deva hin_Deva bho_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva hne_Deva bho_Deva bho_Deva